Eiríkur Steingrímsson lauk doktorsprófi frá háskóla Kaliforníuríkis . Aðsend mynd Eiríkur Steingrímsson , prófessor í sameindalíffræði við Læknadeild Háskóla Íslands , hefur verið kjörinn formaður stjórnar European Molecular Biology Laboratory ( EMBL ) , samevrópskrar stofnunar á sviði sameindalíffræði . Hann er fyrstur Íslendinga til þess að gegna því embætti . Eiríkur lauk doktorsprófi frá University of California , Los Angeles ( UCLA ) árið 1992 og starfaði sem nýdoktor við National Cancer Institute í Frederick , Maryland í Bandaríkjunum þar til hann var ráðinn sem rannsóknaprófessor við Háskóla Íslands árið 1997 . Eiríkur hefur helgað sig rannsóknum á því hvernig sérhæfingu og starfsemi frumna er stjórnað , með sérstaka áherslu a stjórnun umritunar í litfrumum og sortuæxlum . Hann stýrir nú rannsóknarhópi við Lífvísindasetur Háskóla Íslands og hefur átt í virku samstarfi við innlenda og erlenda rannsóknahópa . Rannsóknir hans hafa meðal annars hlotið öndvegisstyrk frá Rannís , stærsta rannsóknasjóði Íslands . Eiríkur hefur enn fremur stofnað sprotafyrirtækið Akthelia ásamt samstarfsfólki . Það vinnur að þróun lyfja sem örva framleiðslu bakteríudrepandi peptíða í yfirborðsfrumum líkamans og koma þannig í veg fyrir sýkingar . Auk starfa innan EMBL er Eiríkur varaformaður stjórnar European Molecular Biology Conference , EMBC , og þá er hann einnig félagi í EMBO , akademíu evrópskra sameindalíffræðinga . „ Komandi ár verður í sannarlega spennandi og mikil áskorun fyrir stjórnina . Við erum að undirbúa metnaðarfulla fimm ára stefnumörkun sem ýtt verður úr vör árið 2021 og það er sannur heiður að hafa verið kjörinn formaður stjórnar EMBL á þessum merku tímamótum í sögu stofnunarinnar , “ segir Eiríkur . Aðild að EMBL eiga 27 Evrópulönd en markmið stofnunarinnar er m.a. að vinna að framgangi rannsókna í sameindalíffræði í álfunni , þróun nýrrar tækni í greininni , þjálfun ungra vísindamanna og uppbyggingu gagnabanka sem nýtast öllum aðildarlöndum . Stofnunin rekur sex rannsóknastöðvar í Evrópu og Ísland hefur átt aðild að henni frá árinu 2005 . Stjórn EMBL markar stefnu fyrir stofnunina í vísindum , tækni og stjórnsýslulegum efnum og á hvert aðildarland einn fulltrúa í henni . Eiríkur hefur setið í stjórn EMBL fyrir hönd Íslands undanfarin ár , þar af sem varaformaður frá árinu 2016 , en formannstíð hans hjá hefst þann 1. janúar 2020 .